钦定古今图书集成/理学汇编/学行典/第118卷 > 诗经 > 《大雅烝民》
## 钦定古今图书集成/理学汇编/学行典/第118卷 > 诗经 > 《大雅烝民》

肃肃王命，仲山甫将之。邦国若否，仲山甫明之。“既明
且哲，以保其身。”

〈朱注〉“明”，谓明于理，“哲”，谓察于事。《保身》，盖顺理以守身，非趋利避害而偷以全躯之谓也。〈大全〉朱子曰：“只是上文‘肃肃王命，仲山甫将之’。”“‘邦国若否，仲山甫明之’，便是明哲。所谓明哲者，只是晓天下事理，顺理而行，自然灾害不及其身，可以保其禄位。今人以邪心读《诗》，谓‘明哲知几知微’，先去占取便宜。如扬子云谓‘明哲煌煌，旁烛无疆，逊于不虞，以保天命’，便是占便宜底说话，所以他一生被这几句误。然‘明哲保身，亦只是常法，若到那舍生取义处，又不如此论’。”又曰：“无一理不明，即是明哲。若只见得一偏，便有蔽，便不能见得理尽，便不可谓之明哲。学至明哲，只是依本分行去，无一事不当理，即是保身之道。今人皆将私看了，必至于孔光之徒而后已。双峰饶氏曰：‘明者，大无不照之谓，微无不察之谓’”也。保身者，其中庸“不骄不倍，足兴足容”之谓乎！《逸斋诗补传》：“王命之严，大臣固当将而行之。苟明不足以知邦国之情，顺之与否，则必有拂人情不可行者矣。既明足以察人情之从违，则于奉行之际必有取舍，务在曲当而后已，此王命所以必行，人情所以惟允也。夫明足以察人情之从违，则明可”谓哲矣。明而至於哲，“上而王命，则行而无壅；下而人情”，则允而无怨。大臣保身之道，孰大于是？异于区区全身远害者。